Säästyneet vhs-kasetit ovat harrastajille tärkeitä, sillä suoratoistopalvelut tarjoavat harvemmin pieniä yleisöjä kiinnostavia elokuvia, kertoo elokuvaharrastaja Ville Lähde.

Videofirma Makuunin elokuvahyllyn kyltissä lukee ”uutuudet”, mutta hyllyyn on järjestetty elokuvia 1980-luvulta. ”Lasten”-kyltin alla sen sijaan on kauhuelokuvia.

Nyt ei kuitenkaan olla Videofirma Makuunissa, joka meni hiljattain konkurssiin, vaan tamperelaisen elokuvaharrastajan Ville Lähteen olohuoneessa.

Lähde omistaa liki 3 000 vhs-kasettia, joista osa on vielä katsomatta. Hänellä on myös yli 700 dvd:tä ja yli 600 Blue Rayta. Aiemmin Lähde katsoi niitä videotykillä, nykyään suurella televisiolla.

Lähde ylläpitää Facebook-ryhmiä elokuvaharrastajille. Erään kerran yksi ryhmäläisistä saapui Lähteen luokse ostamaan prätkäfilmiä ja mainitsi, että Makuunin konkurssipesästä voisi ostaa pelkät hyllyt. Lähde säilytti suurta videokokoelmaansa lattialla pinoissa.

Myöhemmin kaksikko kävi noutamassa elokuvahyllyt pakettiautolla Tampereen rautatieasemalla sijanneesta Makuunista.

– Isoin homma oli tämmöisen tavaramäärän järjestäminen. Aiemmin elokuvat olivat seinän vieressä kasoissa. Ajattelin pitkään, että teetän seinään hyllyn. Sitten sain nämä, ne ovat juuri mitä pitääkin.

Lähde hurahti elokuviin jo lapsena.

Lapsena Lähde vuokrasi elokuvia hervantalaisesta baarista.

– Baarissa oli pieni hylly, jossa oli videoita.

Ensimmäiset vhs-kasettinsa hän osti teini-ikäisenä.

Moni Lähteen suosikkileffoista on ilmestynyt hänen lapsuusaikanaan. Hän pitää 1970–1980-luvun elokuvista, mutta katsoo myös uudempaa tuotantoa.

Lähde on koodari, hän työskentelee käyttöliittymäsuunnittelijana.­

Lähde kertoo, että häntä kiinnostavat eritoten jo vanhat kauhu-, scifi-, väkivalta- ja toimintaelokuvat.

Lähde kertoo, että moni katsoo elokuvia vhs:ltä myös nostalgian takia.

– Laitteissa on tuttu ääni, pieniä kolahduksia ja surinaa, joita nykyaikaiset laitteet eivät pidä enää.

Lähde ei kuulu siihen porukkaan.

– Olen ennen kaikkea elokuvan ystävä, haluan nähdä elokuvat hyvälaatuisina.

Vanhat kasetit ovat tärkeitä harrastajille, koska vanhoja ja pienille yleisöille suunnattuja elokuvia löytyy harvemmin suoratoistopalveluista.

– Suoratoistopalveluilla ei ole ikinä tällaista tarjontaa. Miksi hankkia oikeuksia elokuviin, joille on niin vähän kysyntää.

Ville Lähteen Ensimmäiset elokuvansa Lähde osti yläasteikäisenä Tampereen Turtolan Citymarketista, jossa hän oli harjoittelijana. Alennuslaatikosta tarttui mukaan Bronxin Teurastaja ja Warbus 2.­

Hänen kokoelmassaan on vanhempaakin tuotantoa, esimerkiksi King Kong kauhun saarella.

– Kasetti on harvinainen ja elokuva on hyvä. Elokuvassa on miehiä kumipuvuissa, jotka esittävät hirviöitä ja ovat pienoismallien keskellä. Japanilaiset Kaiju-hirviöelokuvat ovat harvinainen genre Suomessa, niitä ei ole julkaistu paljoakaan.

Juuri kyseisen japanilaisfilmin Lähde löysi ensimmäisen kerran hervantalaisesta baarista.

Videoita kerääntyi, mutta Lähde lakkasi hankkimasta niitä, kun dvd:t tulivat markkinoille. Videot joutivat kellariin ja osa niistä myytiin.

Vuonna 2010 Lähde kaivoi videokokoelman takaisin esiin.

– Uusi VHS-renessanssi alkoi silloin. Vuonna 2010 sai halvalla hyviä elokuvia.

Lähteen kokoelma jatkuu ympäri olohuonetta. Huoneen sisäänkäynnin vieressä on kasa ruskeita pahvilaatikoita, jotka nekin ovat täynnä videoita, joista Lähde tekee videoita.

Lähde julkaisee Videospace -YouTube-kanavallaan unboxing-videoita, joilla hän avaa laatikoita ja puhuu spontaanisti niiden sisällöstä.

– Laitan vain kameran päälle ja puhun. En suunnittele mitään.

Elokuvat on järjestelty jakelijan mukaan. Lähde paitsi keräilee myös digitoi elokuvia talteen omaa käyttöä varten siltä varalta, että vanhat kasetit menevät rikki.­

Lähteen videokokoelma kasvoi nykyisiin mittasuhteisiinsa, kun yksi Lähteen ylläpitämän Facebook-ryhmän jäsen kirjoitti Lähteelle viestin ja kertoi omistavansa jopa sata laatikollista elokuvia.

– Ajattelin, että tämä on mielenvikainen kauppa, mutta siinä oli hyvää kamaa.

Kappalehinnaltaan elokuvat maksoivat alle euron, kokonaisuus kustansi muutaman tuhannen.

Leffahyllyllä kimaltaa pienoiskokoinen Oscar-patsas.

– Se on voitettu, parhaasta kokoelmasta, Lähde letkauttaa.

Onko sinulla iso vhs- tai dvd-kokoelma? Ota yhteyttä: karoliina.paananen@iltasanomat.fi.